khistorydata/jeongjo-sjw-relations huggingface dataset:
정조 6년
申應顯啓曰。臣於日前賓對。關格重發。不得已懸病之狀。略暴於問啓中。今不敢更事覶縷。而病雖使然。跡涉偃便。徹宵朝房。惟俟重勘。聖度寬大。罰止問備。以罪爲榮。且惶且感。宜卽詣臺引避。而胸腹刺痛。有加無減。頭目眩暈。欲起還仆。咫尺闕外。萬無致身臺廳之望。不得已擔還私次。義分之虧。格例之壞。已無可言。況諸僚。以臣之故。引避遞職。則臣何獨一刻晏然於臺次乎。數日調治。急勢少減。今始來避。所失尤大。請命遞斥臣職。答曰。勿辭。
정조 6년
壬寅十月初二日午時。上御誠正閣。軍士房承旨入侍時。左承旨趙時偉。假注書趙衍德。記注官金健修金鳳顯。以次進伏訖。上曰。大司諫處置。本院擧行乎。知入。健修承命出。回奏曰。諫院無時帶職名人。故憲府當處置云矣。命書榻敎曰。憲府諸臺。一竝牌招。引避臺臣處置。健修承命出傳。命書傳敎曰。政官牌招。開政。時偉曰。兵曹參議李在學。今方入來。而升降單子姑未下。故不得肅謝矣。上曰。單子雖未下。先爲肅謝事。分付。健修承命出傳。命退。承史以次退出。
정조 6년
行都承旨嚴璹藥院直。左承旨趙時偉坐。右承旨鄭志儉坐。左副承旨李世奭坐直。右副承旨李時秀坐直。同副承旨柳誼坐。注書趙興鎭病李祖承病。假注書趙衍德藥院直。事變假注書馬思人仕。
정조 6년
柳誼啓曰。大司諫申應顯。引避退待。已至經宿。尙未處置。事甚未安。除在外傳旨未下外。大司憲沈頤之。卽爲牌招。以爲處置之地。何如。傳曰。允。
정조 6년
傳于李世奭曰。李宗燮臺職許遞。使之應試。
정조 6년
以宣傳官成道鍾拿處傳旨。傳于柳誼曰。分揀。
정조 6년
傳于鄭志儉曰。備局草記批答。今方書下。而其中軍門保米停退。本道則只以米條代捧之意爲言。草記則竝欲保米身布批下。未知何以適從。無或狀辭刪節時。誤漏之致耶。草記結語中。加書之故耶。該房卽爲問于廟堂以啓。
정조 6년
李世奭啓曰。備邊司有司堂上處。問啓事。命下矣。問于有司堂上鄭尙淳鄭民始徐有隣處。則以爲。原春道分等狀啓草記。保米身布停退。或代捧之請。竝載狀辭。而身布一條。刪節時誤致遺漏。結辭中始爲擧論。此莫非臣等未及照管。不善擧行之致。問啓之下。不勝惶懔云矣。敢啓。傳曰。知道。二字漏書。不是異事。當初問啓之命。欲知事實而已。且經大臣意見云爾。則恐貽不安之心。原草記更爲修正以入事。分付。大抵本道狀啓。極甚胡亂。所請諸條。疊說複辭。難以領略。此亦由於道各異例也。有司堂上。取考各道年分狀啓。從紙尾條列之式。謄出一通。下送諸路。使之依此擧行。可也。
정조 6년
以刑曹囚徒。下備忘記曰。律文中。嶺阨放火人一律論。此云放火者。指故放之火。燃及樹木之謂也。至於此漢。買一握薪。明火以照之。不但意不在於故放而已。且與烽燧所稍間。則又不可以無時燃烽論。由前由後。律無可據。曷如劃卽酌決之爲宜。罪人黃河潤。減死定配。初寒此緊。其餘時囚中輕犯。該房取見囚徒。決放以啓。禁府在囚罪人。嚴飭救療之意。纔已下敎。而萬一該府。有不謹之事。堂郞難免別樣處分。各別嚴飭。非設鞫之時。姑未俱格捧供罪人色文。移送捕廳事分付。
정조 6년
傳于李世奭曰。罪人金成大李寅聃。竝放送事。分付。
정조 6년
李世奭啓曰。初寒此緊。該房取見囚徒。決放以啓事。命下矣。臣取考典獄署囚徒。則御寶僞造罪人七名。殺獄罪人二十三名。結案罪人二名。關文僞造罪人一名。紅牌僞造罪人一名。印信僞造罪人一名。加資僞造罪人一名。殺獄干連罪人三名。偸竊罪人一名。潛通逆屬罪人一名。御寶干連罪人一名。俱係重罪。竝爲仍囚。輕囚十一名內。宮墻外酗酒罪人洪萬錄。旣有令刑曹勘放之命。今方分付該曹。金仁壽段。其兄現出間囚禁。馬興起張福龍等段。以巡山軍黃河潤放火時。不能覺察囚禁。洪聖煥自舍人司囚禁。右四人等。卽令放送之意。敢啓。傳曰。知道。
정조 6년
趙時偉。以兵曹言啓曰。去秋等能麽兒考講時。武臣兼宣傳官李東榮全震郁申在德。訓鍊主簿金吉行。刑曹正郞沈鑏。都摠府經歷李敬大。繕工監主簿李廷範等。二次不通。武臣兼宣傳官成彦霖李漢籌閔垙孫賜圭朴瀅柳瑞文宋履成。部將柳增萬劉大鉉丁允泰李鎭國金永勉宋奎瑞。守門將韓翼增李景晟。訓釧院判官鄭潤玉金尙墀。主簿林敬翰朴廷玉。都摠府經歷朴基赫。都事李尙烈李東秀。北部都事李聖濂。義禁府都事尹守默等。一次不通。依定式從重推考。何如。傳曰。允。
정조 6년
又以備邊司言啓曰。以原春監司金憙分等狀啓。有草記稟處之命矣。卽見其狀本。則原州等四邑。置之尤甚。洪川等九邑。置之之次。淮陽等十三邑。置之稍實。仍以爲新還中米租兩色穀。原州橫城三分內一分停退。一分代捧。平海蔚珍限折半。之次邑限三分一。稍實邑限四分一。以相當穀準折代捧。待明秋還作本邑。原州等五邑牟還代捧條。姑令仍退。待明年還爲作牟。原州均廳納大米。毓祥宮納白米。竝許代錢。三軍門身布保米。如不得停退。則保米特許代錢。橫城之各樣身布。則本以純錢上納。而原州如或停退。一體施行。舊還無論。尤甚之次稍實。一竝停退事目。災一百五十結外。限九百九十六結五十三負六束。特爲加劃。各軍門屯稅及各宮房各衙門有土免稅。嚴飭差人。從實執災。京外罪人。勿定配所於尤甚邑。推奴徵債。限明秋嚴防事。請令廟堂稟旨。分付矣。分等依狀請施行。米租兩色之代捧。所請分數。雖似稍過。今年畓穀之無以準捧。其勢固然。依所請許施。而至於停退。係是嗣歲種糧之資。不可據請。亦不可輕許。若以本色爲難。則兩邑代捧。以三分二施行。五邑牟還之更爲作牟。便是不失本色。依所請許施。原州均廳納及毓祥宮上納大米。雖有從前代錢之例。一番作米之後。已難續續變通。而只許今年。亦有撓改之慮。三軍門保米身布之或停退或代錢。係關軍需。如非萬不得已。則豈容輕議。竝姑置之。舊還則本道分排。不過四千石。一邑數百石。何遽至於擾民乎。關東爲八路之稍實。而猶欲停免。則舊還終無可捧之日。一依知委關擧行事。分付。事目俵災。固慮其不敷。而滿千結加請。亦未知其適中。所請內減四分一加劃。其餘屯稅免稅處之從實執災。尤甚邑之勿定配所。推奴徵債防塞事。竝依狀請許施。何如。傳曰。允。尤甚兩邑。新還中米粗。三分一停退事。旣有畿甸已施之例。何必費辭防塞乎。與其至歲末。終未督捧之爲。無實而有害。曷若及今許施。使彼顑頷之類。不至流散之境。此一款。特爲依狀請施行。原州宮納均廳納米及三軍門納保米。雖難竝行停退。當年條許捧代錢。無所不可。此等依狀請施行。纔經昨年大歉。可謂瘡痍未蘇。列邑舊還之一時督捧。誠有所不忍。日前分排草記批旨。已示微意。尤甚及之次邑舊還。勿令督捧。如是則四千之數太過。減折半收捧之意。分付。加請災結之四分一減給。雖未知有甚別般較量。而今年災政。尤宜損上而益下。代播畓蠲稅。曾有夏間成命。到今豈可失信於民。然近來諸道分等狀本。逆料廟堂之剋削。災結之略綽剩請。誠爲痼弊。予則曰上下之不相孚甚矣。惟今所請。亦安保其不然。且其檢執之際。各該守宰。果皆躬審目擊。無一分虛實之相混者云乎。更令該道伯知悉。據實具由狀聞後。稟處。冬節已屆。征賦在卽。不容一任其遲滯。使之星火陳聞之意。待城門開行會。
정조 6년
李世奭。以義禁府言啓曰。慶源前府使李。拿囚之意。敢啓。傳曰。考律勘放後。草記。
정조 6년
又以義禁府言啓曰。罪人李。考律勘放後。草記事。命下矣。李段。原春監司金憙狀啓據。刑曹粘目內。莫重編配罪人。不善保授。至於逃還本土。自縊致死之境。配所官之初不檢飭。任其逃躱者。事極駭然。罪取考律文。則大明律徒流人逃躱條有曰。凡主守及押解人。不覺失囚者一名杖六十。大典推斷條有曰。犯私罪杖六十。奪告身一等。犯枉法受贓外。笞杖竝收贖云矣。李。杖六十收贖。奪告身一等。放送之意。敢啓。傳曰。知道。如有功議。各減一等。
정조 6년
柳誼。以義禁府言啓曰。李。杖六十收贖。奪告身一等。照律草記批旨內。如有功議。各減一等事。命下矣。李無功議云矣。敢啓。傳曰。知道。
정조 6년
又以義禁府言啓曰。梁塤。杖七十收贖。奪告身二等。洪彦喆申尙權洪九瑞李獻慶崔台衡等。杖八十收贖。奪告身三等。李命俊。杖一百收贖。告身盡行追奪事。照律草記批旨內。如有功議。各減一等事。命下矣。梁塤十一代祖誠之。佐理功臣云。功減一等。杖六十收贖。奪告身一等。洪彦喆十代祖深。靖難原從功臣。申尙權父慶流。揚武原從功臣。洪九瑞六代祖純慤。靖社原從功臣。李獻慶五代祖幼澄。扈聖功臣云。竝功減一等。各杖七十收贖。奪告身二等。崔台衡十二代祖恒。佐理功臣仁城君異姓四寸親云。功議各減一等。杖六十收贖。奪告身一等。李命俊十一代祖溥。翊戴功臣云。功減一等。杖九十收贖。奪告身四等之意。敢啓。傳曰。知道。
정조 6년
壬寅十月初三日辰時。上御春塘臺。抄啓文臣課講。宣傳官試講。同爲入侍時。左承旨趙時偉。左副承旨李世奭。右副承旨李時秀。同副承旨柳誼。記事官趙興鎭。假注書趙衍德。記注官金健修金鳳顯。以次侍立。引儀唱。文武試官以下。入就位行拜禮。原任提學李徽之。二直提學鄭志儉。原任直閣金宇鎭徐鼎修。率抄啓文臣。入就東庭。訓鍊大將具善復。禁衛大將李敬懋。率宣傳官。入就西庭。行拜禮訖。分東西以次進伏。誼曰。武臣參考官金載鑽。方有實病。不得進參矣。上曰。李秉模隷儀後。卽爲入來事。分付。賤臣承命出傳。上曰。李宗燮亦爲來待乎。世奭曰。今方來待闕外。而以未付軍職。不得入來矣。上曰。卽付軍職。以參課講事。分付。賤臣承命出傳。徽之曰。朝候甚冷。聖體。若何。上曰。一樣矣。上曰。向日陪班。卿何不進參乎。徽之曰。適有賤疾。不得隨駕。只參於祗迎班矣。上曰。先設課試後當開講。以此分付。懸題紙入之。鼎修跪進。命志儉書詩題七言四韻律煖爐會押爐。限午正。徽之曰。命題誠好矣。命懸題。宣敎官奉出懸題訖。李宗燮等各就坐賦詩。上曰。宣傳官試講。以金益彬趙心泰李元謙李身敬韓應儉吳文常。抄出應講。可也。掌務官呼金益彬。進講兵學指南。講訖收栍。又講陣圖訖。收栍。命退。至韓膺儉進講。上曰。此武臣卽嶺南人。而得除宣傳。果善爲矣。善復曰。此人除拜之後。嶺南武士。頗多興起之望云矣。講訖。命退。上曰。訓局中旬。昨已畢試乎。善復曰。軍兵試射。已爲畢試。而將校輩。待後日欲爲設行矣。上曰。被選者。爲幾人乎。善復曰。所取者。多至六百二十餘人。而擧皆踴躍赴試。故爲其慰悅之意。多數試取矣。上曰。己亥年試取。數甚太略。今番之夥數試取。亦甚無妨矣。善復曰。今番出武科三人。而二則本局勸武。一則海西武士。而身手凡節。俱是可用之人矣。上曰。此三人。宣傳官呼新來以來。可也。李晢承命出傳。上曰。吹螺宣傳官。事誠可怪。照羅赤入格單子。無加無減。一從昨年數書入。是何故也。事當嚴處。而便是令前。故今姑置之。此後勿復。如是之意。卿等各別申飭。可也。善復曰。聖敎誠然矣。武臣試講訖。上曰。李秉模催促入來。賤臣承命出傳。秉模入就庭。行拜禮訖。上曰。課講卽爲擧行。可也。檢書官呼李宗燮。進講詩傳第六卷。上下詢文義。宗燮對曰云云。志儉等又問文義。宗燮曰云云。文義見摛文院講義講訖收栍。命退。至李顯默進講。上曰。善誦矣。志儉曰。然矣。講訖。命退。仍命考試。鼎修進讀試券。徽之進考訖。命書等第。三中洪仁浩。三下李錫夏。次上朴宗正等。以次出榜。上曰。試官先退。可也。徽之等以次退出。上曰。武藝別監試藝。分四所設行。而今番則卿等必善爲看檢。均授賞格。可也。善復等承命赴各所。試藝未畢。上曰。雨勢如此。待明日試藝事。分付。賤臣承命出傳。時偉曰。俄以原春道年分狀啓草記事。有令廟堂問啓。之命。而當初草記。非有司堂上全所擧行。而聞是大臣照管之事云矣。上曰。狀啓則以身布保米。竝請蠲減。而今於備局草記。只以保米論減者。是豈成說乎。揆以本事。亦係不輕。故果有飭敎。而此豈但大臣所當之事乎。該堂上當有問備之擧。以此委折。使之知悉。可也。命退。諸臣以次退出。
정조 6년
行都承旨嚴璹藥院直。左承旨趙時偉坐直。右承旨鄭志儉坐。左副承旨李世奭坐。右副承旨李時秀坐。同副承旨柳誼坐直。注書趙興鎭病李祖承病。假注書趙衍德藥院直。事變假注書馬思人仕。
정조 6년
大殿。藥房口傳問安。答曰。知道。柳誼啓曰。大司諫申應顯。引避退待。已過屢日。尙未處置。誠極未安。大司憲沈頤之。卽爲牌招。以爲處置之地。何如。傳曰。允。
정조 6년
李世奭。以禮曹言啓曰。宗廟冬享大祭犧牲。本曹堂上與典牲提調。明日當爲眼同看品。而提調鄭一祥。奉命在外。本曹堂上有難獨爲看品。本署提調。令政院稟旨變通。以爲及時擧行之地。何如。傳曰。允。
정조 6년
李世奭啓曰。因禮曹草記。宗廟冬享大祭犧牲。明日當爲看品。而典牲提調鄭一祥。奉命在外。令本院稟旨變通事。允下矣。合有變通之道。何以爲之。敢稟。傳曰。許遞。
정조 6년
又啓曰。因本院啓辭。典牲提調鄭一祥許遞事。命下矣。提調有闕之代。令該曹口傳差出。以爲擧行之地。何如。傳曰。允。
정조 6년
柳誼啓曰。明日次對。憲府無進參之員。除在外外。大司憲沈頤之。待開門牌招。以爲進參之地。何如。傳曰。允。
정조 6년
柳誼。以兵曹言啓曰。卽者敦化門守門將金重栗來言。闕門下鑰之後。忽有一人。高聲大呼於敦化門外。故極爲驚駭。先問委折。則渠以爲俄於路上。被打於名不知別監處。以此來訴闕外云。聞來萬萬驚心。使坐更軍士。摘來號牌。考其姓名。則太學典僕高得泰爲名漢也。近來紀綱。雖曰解弛。幺麽一賤漢。敢於昏夜闕門之外。稱以呼訴。恣意高聲之狀。亦一變怪。不可尋常處之。令攸司考律嚴勘。何如。傳曰。此前所未聞之變怪。雖於平晝。猶不敢乃爾。昏夜闕門。有此驚駭之擧。此而尋常處之。來頭之弊。不知至於何境。以此以彼。厥漢焉逭極律。卽令移送捕廳。究覈殊常情跡之疑實。付攸司。待用刑依律處斷。名以賢關典僕。作此罪犯。大是本館之羞恥。大司成爲先削職。館堂竝罷職。掌議亦不可無別樣警勵。姑先勿限年停擧。頭目及泮事掌任之類。亦令刑曹分輕重各別處之。作挐委折。果是何事與否。亦卽先爲査實草記。
정조 6년
傳于柳誼曰。坐直承旨入侍。
정조 6년
傳于柳誼曰。本兵之長。不容暫曠。新除授兵曹判書。待下批。卽爲牌招。傳授命召。
정조 6년
傳于李世奭曰。兵曹判書前望單子入之。徐有隣落點。
정조 6년
傳于柳誼曰。吏曹入直假郞廳拿處。
정조 6년
柳誼啓曰。兵曹判書徐有隣牌不進推考傳旨。今方奉入。而傳授命召。一時爲急。更卽牌招。以爲傳授之地。何如。傳曰。允。
정조 6년
吏曹口傳政事。以李敬養爲典牲提調。
정조 6년
壬寅十月初四日三更三點。上御誠正閣。坐直承旨入侍時。同副承旨柳誼。假注書趙衍德。記注官金健修金鳳顯。以次進伏訖。上命書傳敎曰。謹微防漸之意。有日昨處分。而又有今夜怪駭之擧。一猶可怪。況至於再乎。向日集春門外深夜作拏之漢。早若嚴法痛懲。復豈有今夜之事。大抵近來忸安成習。爲獄官者。玩愒如許。是豈曰細故。罷職薄警。不足以當其罪。刑曹堂上更施削職之典。命書傳敎曰。入侍則遲滯詣閤。傳敎則遲滯知委。入院未幾。便欲怠忽。何也。右副承旨李時秀。從重推考。上曰。兵判出肅後當就寢。牌去來連爲催促。可也。命退。承史以次退出。
정조 6년
行都承旨嚴璹藥院直。左承旨趙時偉坐直。右承旨鄭志儉坐。左副承旨李世奭坐直。右副承旨李時秀坐。同副承旨柳誼坐。注書趙興鎭病李祖承病。假注書趙衍德藥院直。事變假注書馬思人仕。
정조 6년
傳于趙時偉曰。大臣旣有筵奏。正若予意。向日銓郞處分傳敎中。以革罷東壁自書事而然耶。此一句似涉臆逆。原傳敎抹去。
정조 6년
柳誼啓曰。卽者吏曹假郞廳來言。今日爲政事。命下。而判書李性源病不來。參判鄭元始未肅拜。參議未差。不得開政云。判書參判。竝卽牌招開政。何如。傳曰。允。
정조 6년
有政。吏批。判書李性源進。參判鄭元始未肅拜。參議未差。左承旨趙時偉進。吏批啓曰。大司成今當差出。而擬望之人乏少。承旨竝擬。何如。傳曰。允。以尹長烈爲司諫。宋銓尹行元爲掌令。黃仁炫李秀夏爲持平。金峙默爲獻納。具善復爲刑曹判書。李憲默爲刑曹參判。林錫喆爲兵曹參議。徐有防爲大司成。徐有隣爲軍器提調。金興弼爲奉常僉正。南命寬爲召村察訪。權世規爲全羅都事。
정조 6년
兵批。判書徐有隣病。參判李𡊠入直進。參議李在學病。參知林錫喆病。右承旨鄭志儉進。副司直蔡弘履洪良浩徐有防李謙煥。
정조 6년
吏曹口傳政事。贈兵曹判書李孟專諡號望。靖簡貞節。贈吏曹判書金雲澤諡號望。忠貞貞簡。
정조 6년
傳于李世奭曰。發遣吏郞。淸齋與否。摘奸以來。
정조 6년
以抄啓文臣鄭東浚。連二次居不。推考傳旨。傳于柳誼曰。初次依他例分揀。
정조 6년
以掖庭署司鑰朴聖仁擧廳手本。傳于趙時偉曰。當此申飭至嚴之日。渠之所犯。萬萬駭然。不可汰去而止。待用刑以闕直罪。令兵曹從重決棍次。姑爲保放。
정조 6년
漢城判尹前望單子入之。金鍾秀落點。
정조 6년
兵曹。以李漢昌爲禁軍別將。
정조 6년
備邊司薦望。守禦使金鍾秀金華鎭鄭尙淳。
정조 6년
兵曹口傳政事。副司直兪彦鎬。
정조 6년
傳于趙時偉曰。刑曹判書。使之先爲開坐。明日肅謝。
정조 6년
李世奭。以吏曹言啓曰。本曹假郞廳石宗克拿處之代。成均館典籍方宗擧。口傳以入之意。敢啓。傳曰。知道。一假郞必欲屢月入直。此行不得之事。曾有申飭。而如許無前例之例。一番創始。終不釐正。此必每都政遷轉而然。雖聞禁軍有久勤。未聞假郞亦有久勤。此後都政。以假郞入直。久勤外遷。如禁軍例。則在渠輩。名以文官。羞愧亦甚矣。政院知悉。當該銓官直捧罷職傳旨。原望筒勿施。如是下敎。而該房承旨。知若不知。如或不卽摘發。承旨亦捧罷職傳旨事。分付。以此載之政院故事。
정조 6년
吏曹假郞廳單方宗擧。
정조 6년
以吏曹假郞廳石宗克拿處傳旨。傳于李時秀曰。分揀。
정조 6년
趙時偉。以備邊司言啓曰。今日次對。堂上懸病。至於六員之多。事甚未安。竝卽牌招。以爲進參之地。何如。傳曰。允。
정조 6년
又以兵曹言啓曰。依下敎。宮墻圍排樹柵處修改時。發遣本曹郞廳與三軍門。眼同看役。各其字內。一一修改。而泰秋門下邊內墻樹柵修改處。入直佐郞李太亨看檢。加排把子。亦爲堅固添索。外墻周回諸處。正郞趙時謙看檢。可以加排把子處。更排把子。亦爲堅固添索。可以修補處。堅實添索。今已畢修。而丹鳳門東邊宗廟西北隅墻垣。連接宮墻半間許。椽木蓋瓦腐破。體墻低下處。一體圍排樹柵。把守軍兵。則以傍近樹柵處把守軍。使之同爲守直之意。分付該營門。何如。傳曰。允。
정조 6년
又以御營廳言啓曰。本廳字內宮墻頹圮樹柵處。改索添柵。各別堅緻。而丹鳳門東邊宗廟西北隅墻垣。連接宮墻半間許。椽木蓋瓦腐破。體墻低下處。一體圍排樹柵。把守軍兵。則以傍近樹柵處把守軍。使之同爲守直事。自兵曹草記矣。把守軍則以附近把守將卒。使之嚴飭兼把。限修築間。晝夜輪回守直。仍卽堅實樹柵之意。敢啓。傳曰。知道。
정조 6년
又以訓鍊都監言啓曰。依下敎。武藝別監李福麗田邦佐崔星崙等處。醉酒漢毆打委折。崔星崙犯夜委折。發問目嚴問。則李福麗招內。矣身昨日夕食後。不着上衣。出門徘徊。一醉漢。忽執衣袖。求買狗皮。辱說非常。故矣身叱責。則厥漢抱矣身顚仆。無路抽身之際。適遇田邦佐與行人。同力救解。僅僅抽身之時。果爲打頰。避入家中。則到門詬辱而去矣。此外實無更達云。田邦佐招內。矣身妹夫尹得㱓移家舍。往見歸路。當其福麗相爭處。醉漢向矣身曰。欲買猫皮。袖中所在出給云。知其醉狂。初不應答。言于福麗避身。仍爲過去。此外實無所達云。崔星崙所拱內。矣身同姓姪道興。以右番別監適入番。其子病重。姪婦索求丸藥。得給次還家之際。適當發巡所被捉云矣。李福麗謹避醉漢。不與相詰。則豈有事端。而至於打頰。尤有所失。不可無罪。田邦佐知其酒狂。初不應答而去。似無可罪之端。崔星崙急於姪婦求藥。輕先歸家。以至犯禁。嚴飭之下。如是犯夜。雖出於人情之似然。不無罪責。故別定將校詳探。又爲査問於禁衛營巡邏軍處。則所拱內。執捉時所言。果如招辭相同。別無深罪之端。依頃日臣所奏。用從末降座之法。以懲他人。似好。上裁。何如。傳曰。允。李福麗果有所犯。而今番若有處分。則與典僕。有區別輕重彼此之嫌。特爲分揀。後勿如是之意。卿其各別嚴飭。田邦佐罪。則別無可言。而曾有約束條令。事無大小。而來告房中。以處分飭敎。前後申嚴。則稱以無所犯。早不自現來告。本罪雖輕。此事難赦。依卿擧條。用從末之法。以懲他人。崔星崙事狀旣如許。又已査實云。姑爲分揀放送。亦以後勿如是之意。嚴飭分付。可也。
정조 6년
又以禁衛營言啓曰。去夜初更量。武藝別監崔星崙。本營巡邏被捉。何以爲之之意。敢啓。傳曰。訓將旣承筵敎。嚴問取招以入。
정조 6년
又以御營廳言啓曰。本廳把摠李彬。身病甚重。勢難察任。改差。何如。傳曰。允。
정조 6년
傳于柳誼曰。訓鍊正具綜爲先汰去。令該府拿問定罪。
정조 6년
李世奭。以義禁府言啓曰。前正具綜拿囚之意。敢啓。傳曰。知道。
정조 6년
又以義禁言啓曰。罪人魯文。移送捕廳事。命下矣。罪人魯文。依下敎移送捕廳之意。敢啓。傳曰。知道。
정조 6년
又以義禁府言啓曰。罪人奎采。移送捕廳事。命下矣。罪人奎采。依下敎移送捕廳之意。敢啓。傳曰。知道。
정조 6년
又以刑曹言啓曰。宮墻外酗酒犯夜罪人洪萬祿。令刑曹勘放事。命下矣。取考律文。則續大典擲奸條有曰。宮城守直部將。循環擲奸。逐日有無事報本曹。註曰。犯夜人杖一百徒三年。罪人洪萬祿。依此律。杖一百徒三年照律。洪忠道靑山縣定配所。卽爲押送。而杖則待用杖。各別嚴杖事。發關分付于該道道臣。何如。傳曰。無律文則措辭取稟。可也。飭敎之下。豈可遽然歇勘。當該官亦爲囚禁。以待處分。卿則推考。厥漢遠地勿限年定配。而事件不輕。厥漢處果已捧供。明知其無情而勘律乎。
정조 6년
又以刑曹言啓曰。頭目及泮事掌任之類。令刑曹分輕重各別處之。作拏委折。果是何事與否。亦卽先爲査實草記事。命下矣。依傳敎。成均館頭目典僕安大得。掌任典僕鄭元興朴喜宗等。卽爲捉來。發問目嚴加盤問。則安大得等招內。今此高得泰。本非本館典僕。而自其父居接於泮中。三年前移居於閭閻之後。彼此不相往來。聲息無聞。故今番得泰之闕門外作拏與否。全然不知。而得泰之以典僕假名號牌者。實是意外云。安大得等所供雖如此。罪人高得泰罪犯。極其萬萬叵測。則不可尋常處之。安大得等竝姑嚴囚。待高得泰移來臣曹。對質嚴覈後處之。何如。傳曰。允。
정조 6년
又以刑曹言啓曰。作日動駕時。因南部居私婢尙業。駕前上言。下敎內。頭目與首犯有異。更考文案。果如其矣所訴。草記事。命下矣。取考當初文案。則今正月東廟祭享時。司憲府書吏金世重等。以偸出祭盤罪。自捕廳移送臣曹。嚴覈取服後。因判付。減死爲奴。首吏首墨尺首所由等。以不善差送之罪。亦因判下。竝考律徒配。而今此尙業之夫千得。以其時首墨尺。徒三年定配於黃海道殷栗縣矣。千得則乃是頭目。初非首犯。果如其妻之上言。而旣有草記之命。上裁。何如。傳曰。頭目與元犯有異。府隷亦與府吏差間。蓋元犯爲府吏故耳。首墨尺首所由。分揀放送。
정조 6년
又以刑曹言啓曰。罪人黃河潤。減死定配事。命下矣。所當依傳敎。卽爲發配。而臣取考今二月十一日啓下慶尙監司趙時俊狀本。則河潤。以咸昌縣殺獄被告罪人。已經三檢云矣。本獄未究竟之前。定配所押送。恐有欠於重獄體之道。罪人黃河潤。自臣曹捉送本道。待獄事結末後。擧行之意。發關分付。何如。傳曰。允。厥漢文案。抄出狀問事。分付。可也。
정조 6년
又以左右捕盜廳言啓曰。依下敎。罪人高得泰。移送刑曹之意。敢啓。傳曰。知道。
정조 6년
又以左邊捕盜廳言啓曰。依傳敎。罪人魯文。移囚本廳之意。敢啓。傳曰。知道。
정조 6년
又以左邊捕盜廳言啓曰。因傳敎。罪人奎采。移囚本廳之意。敢啓。傳曰。知道。
정조 6년
兵曹判書徐有隣疏曰。伏以。天啓鴻休。慶占螽斯。臣民歡忭。大小同情。仍伏念昨夜。忽伏奉除旨。以臣爲兵曹判書。臣驚惶震惕。不覺五內之失守。噫。臣之本末長短。聖明之所俯燭也。地旣寒素。村又鹵莽。百無肖似。最居人下。而特蒙我聖上覆燾拔擢之恩。揚歷內外。殆無一日不在官者。伏況近年以來。兄弟所叨。互差迭遷。非惡則華。闔門悸恐。如履淵氷。迺者中權之命。又何爲而及於臣也。掌深嚴侍衛之任。而統轄三營。主武士黜陟之權。而同稱兩銓。苟非威望足以鎭服。鑑識足以辨別。莫宜居之。如臣拙劣。初非彷彿於斯。而一朝遽畀。不少難愼。此豈不有乖於淸朝量授之方歟。顧今方內無事。雖不以軍務爲急。而書生談兵。從古有譏。臣之所以却顧循墻。準擬卸擔者。不獨在於負乘之懼。履滿之憂而已。且臣方帶藝文館提學。文垣戎壇之一時兜攬。尤非私分之所敢安。中夜承命。促敎連下。門鑰久留。天牌再臨。怵分畏義。雖不得不章皇祗肅。而諉以一出。因仍蹲冒。斷無是理。玆敢瀝血陳懇。仰瀆崇巖。伏乞聖明。俯垂鑑諒。將臣本兼諸任。亟許鐫免。以重公器。以安私分。不勝幸甚。臣無任屛營祈懇之至。答曰。省疏具悉。卿其勿辭行公。
정조 6년
兵曹參議徐有防疏曰。伏以。天啓鴻休。慶占螽斯。臣民歡忭之忱。大小同情。仍伏念。臣兄有隣。昨拜本曹判書矣。臣之參議之任。自在應避之科。乞命有司。照例遞改。俾存公格。幸甚。臣無任屛營祈懇之至。批答踏啓字。
정조 6년
壬寅十月初五日申時。上御誠正閣。右承旨入侍時。右承旨鄭志儉。假注書趙衍德。記注官金健修金鳳顯。以次進伏訖。上曰。今番關西道科唱榜。以兼春秋金健修。下往宣諭。仍令覲親。在渠亦好矣。志儉曰。此是前古所無。可謂榮動一道矣。上曰。昨夜典僕之闕門作挐。亦係變怪。雖法曹班家之門。不敢作此擧措。況闕門乎。此等頑民。照法嚴繩然後。可杜方來之弊矣。志儉曰。近來民習。全無畏怯。作此變怪。誠極痛惋矣。上曰。政官入來開政乎。志儉曰。今始入來矣。上曰。兵曹參議。各別擇擬事。分付。賤臣承命出傳。上曰。漢城判尹前望單子入之。出榻敎賤臣承命出持入。命退。承史以次退出。
정조 6년
行都承旨嚴璹藥院進。左承旨趙時偉坐。右承旨鄭志儉坐。左副承旨李世奭坐。右副承旨李時秀坐直。同副承旨柳誼坐直。注書趙興鎭病李祖承病。假注書趙衍德藥院直。事變假注書馬思人仕。
정조 6년
傳于李世奭曰。禮房承旨。馳詣宗廟。奉審摘奸以來。
정조 6년
傳于柳誼曰。明日由月覲門展拜。該房知悉。
정조 6년
傳于李時秀曰。明日門路。以賓陽門爲之。
정조 6년
備忘記曰。寶鑑印役。今旣就緖。而跋文亦已刊出乎。書進人姓名。尙不取稟。未知誰果書之乎。竝卽知入。序文則未遑構成。當從近脫藁。待書下。卽爲刊印。近來監印之役。孰果監董。亦爲問啓。
정조 6년
傳于柳誼曰。右副承旨入侍。
정조 6년
以平安道道科試官鄭昌聖狀啓。下備忘記曰。觀此狀辭。應試之人。洽近萬數。柳技入格。鐵箭無才者。率多散歸爲言。然則昨日傳敎。未免後時。該曹事。可謂大僨誤矣。判堂雖以坐罷。射員勢難追集。渠輩之落莫姑舍是。朝令之顚倒爲如何。前兵判新叨之故。縱諉生疎。耳聾之致。未果諦聽云。而至於諸武將。事關武技。義不當含默。訖此無一言謦咳。何也。三局將臣。竝從重推考。雖以試官方伯言之。奚特近有甲午已例。亦自有京試所未滿額草記之規。則何不狀請處分乎。以此以彼。不無疎漏之失。該試官及監司推考。昨下傳敎。何以擧行。令備局星火馳撥。探問草記。
정조 6년
下備忘記曰。近因關東海西分等狀本。連續有飭諭。而大抵歉歲災政。最關民隱。監司但循守令面分之厚薄。守令只憑下吏舞奸之說話。不漏者漏。不入者入。則唉彼無告。依舊是白徵。朝家捐經用。務從寧失之本意。將歸烏有之地。事之無據。孰大於是。雖以奉使人沿路目擊耳聞之說。推之。畿甸諸邑。往往有似此弊端云。是豈朝家前後申飭之意也。姑軫迎送之弊。某邑不謹。某倅不治。不欲明白提敎。爲先自備局枚擧此意。另加措辭。關飭畿伯處。仍令知委各邑。莫謂九重之敻邃。俾各惕念。前有所誤。隨處摘發釐正。惟玆之敎。出於期無犯之意。萬一因循掩置。復現於日後。此可謂故犯之故犯。朝家之勘過。不特別樣至嚴。在守宰之心。辜負如許。能不有靦于面。以此意一體行會。
정조 6년
以平安道道科試官放榜日子。推擇下送事狀啓。傳于李時秀曰。許久遲滯。徒貽民邑之弊。日子從近擇送事。分付該曹。
정조 6년
柳誼。以吏曹言啓曰。今此宗廟冬享大祭大祝。前校理尹尙東塡差。而時無職名。令該曹口傳付軍職。何如。傳曰。允。
정조 6년
又以備邊司言啓曰。以洪忠監司金文淳災實分等狀啓。有草記稟處之命矣。卽見其狀本。則平澤等十九邑。置之尤甚。定山等二十一邑。置之之次。永春等十四邑。置之稍實。面分等分三等。開錄于後。仍以爲事目災九千七百結。太不相當。加劃一萬四千十四結四十六負五束。以爲塗抹均俵之地。舊還餉毋論尤甚之次稍實邑。特許竝停。新還上尤甚之次邑之尤甚面。限折半。尤甚邑之之次面三分一。尤甚邑之稍實面。之次邑之之次面。稍實邑之尤甚面。四分一。以相當穀準折代捧。待明秋還作本色。拯劣米竝新舊。一倂停退。三軍門保米及樂工保米奴貢米。尤甚邑之尤甚面。之次面及之次邑之尤甚面。以錢代捧。各樣軍布。限明秋錢木間。從民願捧納。軍保歲抄。漸次充定。勿爲定限磨勘。式年各色軍兵改案。限明秋退行。泰安分俵安興米。仍留該邑。待明秋輸納。推奴徵債及尤甚邑定配所等事。亦爲限明秋防禁事。請令廟堂稟旨。分付。尤甚之次邑中。最貧窮最無依之類。別加抄擇。開春救濟之策。從當審察商確。追後陳請爲辭矣。邑分等面分等。竝依狀請施行。災結加劃事。今年湖西之歉荒。雖似稍勝於畿甸。畓農之多災少實。何待道臣之論列。事目劃下。固已慮其强半不足。而今此加請。則又未免稍過分數。竝與事目災。滿二萬結劃給。使之精抄均俵。舊還餉竝停退事。當初分排時。爲慮本道之難捧。只以八千石酌定。今欲通一道竝停。則抑恐太無限節。其中尤甚邑。許令停退。只就之次稍實邑。以最近年條。磨鍊收捧。俾準行會之數。新還上代捧事。新舊拯劣米停退事。竝依狀請施行。三軍門保米樂工保米奴貢米以錢代捧事。畿甸關東。旣有代錢之令。今於湖西。不宜異同。亦依狀請施行。各樣軍布錢木間從民願捧納事。方當綿農大登之歲。何可以畓穀之失稔。有此所請。依定式參半捧納。軍保歲抄。漸次充定。勿爲定限磨勘事。式年軍兵改案。限明秋退行事。泰安分俵安興米。仍留該邑。待明秋輸納事。推奴徵債及尤甚邑定配所。限明秋禁防事。竝依狀請施行。尤甚之次邑中。貧窮無依之類。開春後接濟之策。留俟道臣商確陳請。更爲稟處。何如。傳曰。允。湖西之失稔。視畿甸無甚優劣。若無別般蠲恤之政。藉令經用。有如干結增入之益。唉彼呼庚之類。又添白徵之冤。此何異於擸取饑氓口吻中物也。所請災結。統以計之。比丁酉猶不及千餘結。穡事比丁酉。雖似稍勝。依狀許施。委之道臣。更令精細審量。略綽分俵。餘則還屬公賦。實合兩便之政。特爲盡數劃給。舊還停捧事。昨冬未捧。猶不甚夥然。且於常年。亦有停捧之例。今何必持難。竝行停退。以紓一分民力。各樣軍布代捧事。綿農雖云在在大登。聞或有被損於晩澇。此則有難指一處分。嚴飭道伯。另加參究。就中尤甚處。直爲許代後。更卽狀聞事。分付。惟今之敎。專出益下之意。萬一有不勤致察。澤未能下究。焉用此道伯邑宰爲哉。湖西接壤畿甸。畿甸之事。亦已聞之矣。朝家必欲覈出無良之吏。將施大懲創之擧。與其不知而冒犯。曷若知而謹避之爲愈。俾各無怠無忽。邑宰之此時遞易。非不爲悶。或有癃病不勝任者。又或有昏憒不省事者。早卽狀請變通。如是而匿不以聞。從後現發於朝廷。則監司首被重勘。竝令知悉。此草記批旨。今日內措辭謄關。待城門開。星火下送。使之及時知委列邑。
정조 6년
又以備邊司言啓曰。前因知事李性源所啓。延白兩邑舊浦落及舊陳。合四百二十八結。特蒙降續之命。已有起墾之效。追聞上今陳。尙有落漏白徵者。分付道臣。一體査聞事。蒙允行會矣。卽見黃海監司黃昇源狀啓。則以爲。延安白川舊陳田畓還起。合爲十九結六十九負三束。可見降續之效。而遺漏陳處。今番巡審時。詳細摘奸。則兩邑陳田畓。合爲一百三十六結七十八負四束。此若特許永頉。民必樂赴起墾。請令廟堂稟旨。分付。而有草記稟處之命矣。陳田降續。隨起隨稅。目下無白徵之冤。來頭有闢荒之益。民國俱利。上下無損。今此延白兩邑。一百三十六結零陳處。前道臣筵奏行會時。道臣覆審登聞。其爲陳荒。更無可疑。竝依狀請特許永頉。仍爲降續。而以丙申懸頉者言之。于今七年之間。四百餘結降續。僅十九結起耕。雖勝全廢。豈云多墾。此後則申飭兩邑守令。就前後懸頉處。着意勸闢。俾有實效事。分付道臣。何如。傳曰。允。
정조 6년
又以備邊司言啓曰。黃海監司黃昇源。災實分等狀啓。有草記稟處之命。而卽見其狀本。則海州等四邑。置之尤甚。延安等九邑。置之之次。黃州等十邑。置之稍實。仍以爲事目災一千結外。限二千二百四十三結。特許加給。新還勿論三等邑。期於準捧。舊還分排四千石內。稍實邑當捧九十一石。依例收捧。之次邑當捧一千八百十四石。尤甚邑當捧二千九十五石。限明秋停退。新還中荒正祖。尤甚邑三分二。之次邑折半。稍實邑三分一。以相當穀許令代捧。今夏停退。沿海牟麥作租條。依山郡例。以精實穀代捧。牙兵入防。特爲停番。推奴徵債防塞事。請令廟堂稟旨。分付矣。分等依狀請施行。所請災結。本道畓摠。自來尠少。而禾農失稔。不過濱海數邑。則二千二百結加請。未免太過。限一千七百結加給。以爲精細査櫛。酌量分俵之地。舊還之四千石分排。不無料量者。尤甚邑請退。未爲不可。以豐如海西。竝及之次。殆無限節。尤甚邑特許停退。稍實之次邑。則各從其最近年條。通瀜磨鍊。依當初行會數爻。準捧之意。分付。還穀代捧。多則生弊。畿甸尤甚。猶許折半。本道所請。殊欠精約。尤甚邑三分一。之次邑四分一。稍實邑五分一。以相當穀許令代捧。待明秋還作本色。停退牟還。一視之澤。山沿無異。亦令從願代捧。牙兵入防停番及推奴徵債防塞事。竝依狀請許施。何如。傳曰。允。依草記施行。大抵俵災不均。虛實相蒙。則雖給億萬結。澤豈下究。今年災政。萬一有如前無實之弊。當該守令。當施別般重律。來頭亦欲考勤慢。爲先以此。分付。雖以方伯言之。運穀一事。事係時急。而擧行猶如彼其曚昧。況此災結之易混而難曉者乎。如是下敎之後。惟於一面一里。一把一束之分俵。必須嚴飭邑宰。使各躬執爲之。無一民白徵之弊事。一體分付廟堂。所俵災結。更或不足。據實陳請。有何不可。新舊還代捧。或停退之數。亦有不敷之弊。以目下民情。更爲狀聞事。竝知悉。
정조 6년
柳誼。以御營廳言啓曰。今十月初七日。景慕宮展拜時。依兵曹節目。集春營入直軍二十名。領軍把摠南正周。哨官印時彦率領。月覲門左邊設布帳外排立。東營入直軍三十名。把摠許侊。哨官金啓漢率領。宮大門外把守。而竝待標信出用。解嚴後還入直間。集春營哨官趙學枋。東營哨官金錫憲。代直之意。敢啓。傳曰。知道。
정조 6년
李時秀。以刑曹言啓曰。因罪人洪萬錄發配草記。傳曰。無律文則措辭取稟。可也。飭敎之下。豈可遽然歇勘。當該律官。亦爲囚禁。以待處分。卿則推考。厥漢遠地勿限年定配。而事件不輕。厥漢處果已捧供。明知其無情而勘律乎事。命下矣。依傳敎。當該律官李寅聃。卽爲嚴囚。罪人洪萬錄。咸鏡道慶興府勿限年定配。卽爲押送。而罪人萬錄。深夜宮墻。叫嚷作挐。其所負犯。關係莫重。而臣愚迷生疎。不究情實。輕先歇勘。此莫非臣昏謬不察之致。惶恐待罪之意。敢啓。傳曰。知道。此謂臣云爾者。判堂之謂乎。昨日草記。入於判堂未差代之前。待罪之請。皮之不存。詳知委折然後。可以下批。政院知入。
정조 6년
李時秀啓曰。因刑曹罪人洪萬錄勘罪事。惶恐待罪草記。有此謂臣云爾者。判堂之謂乎。昨日草記。入於判堂未差代之前。待罪之請。皮之不存。詳知委折然後。可以下批。政院知入事。命下矣。問于刑曹則以爲。當初擬律草記。卽參議柳焵之所擧行。而判書具善復。時未開坐之故。此草記亦是參議柳焵之所擧行云矣。敢啓。傳曰。然則勿待罪事。分付。
정조 6년
左承旨趙時偉。左副承旨李世奭。右副承旨李時秀。同副承旨柳誼啓曰。伏以。節屆純陰。時屬閉藏。而風雨非常。繼以雷電。轟轟燁燁。將大驚動。天災之來。人事所召。臣等聚首繞壁。達宵憂懼。及伏見夜下傳敎。懇惻警省。至減常膳。敬天之意。責躬之誠。靡不用極。奉讀再三。激仰欽歎。嗚呼。求助之旨。前後幾遭。密通之明。詢蕘之廣。殿下求言。亦已至矣。含默成風。謇諤無聞。水旱之憂。若恫在己。勞來賑貸。德意如天。殿下恤民。亦已至矣。而惠澤未究。凋瘵轉甚。懸象九門。解網三面。秋殺春生。罔非敎化。殿下恩威。亦已至矣。而窩窟尙在。枝葉層生。王綱日隳。民志未定。凡此數者。皆足致災。靜言厥咎。罪在群下。然念萬事。惟上轉移。伏望聖上。大加警惕。益廣聰明。以開含默。懋推仁心。以宣惠澤。克揮乾剛。以振隳綱。反災爲祥。卽此是機。臣等職忝近密。誠切憂愛。略貢數語。以備睿覽。伏願聖明。少垂察焉。惶恐敢啓。答曰。知道。所陳當留意。
정조 6년
司諫權疏曰。伏以。臣於臺閣之任。豈有堪承之望哉。前後膺命。義分是懼。數三登筵。昵近爲榮。而一味循默。徒切愧悚。向叨掌憲之職。方當鞫囚之時。章皇出肅。奔走就列。不言之斥。有所當引。而冒進之嫌。亦不暇顧。臣之去就。固已郞當矣。時値公議之峻發。乃有合辭之隨參。及奉聖批。責敎截嚴。驚惶震懍。逬出俟勘。冀與僚臺。同被重譴。畢竟鞶帶之禠。寔出意望之外。如臣譾劣。固難責以言官。聖度寬恕。乃反以罪爲恩。臣於是。感惶慙恧。益不知措躬之所也。旋有僕正除命。適値動駕隔宵。陪扈是急。顚倒參班。而積月旅食之餘。疾恙猝㞃。實無供職之勢。故呈告遞改。卽日舁還。以爲調治之計矣。曾未幾何。薇垣新命。又降於鄕廬病伏之中。臣是何人。臺省職任。有若非臣莫可者。而聯翩誥旨。殆無虛月也。繼以馹召宣諭。蓬蓽動色。臣誠感激惶蹙。不敢久淹私次。强疾登途。昨始來伏旅邸。而念臣緩討之失。前已彼論於都憲。倖逭之蹤。後復移罪於諫長。釁負尙積。廉防有關。臺端一步。便成鐵限。玆敢悉暴衷情。仰瀆崇嚴。伏乞聖慈。特垂諒察。亟削臣見帶之職。仍治臣逋慢之罪。以肅朝綱。以安微分焉。臣不敢以臺職自居。而憂憤所激。不容泯默。略此附陳。惟聖明垂察焉。臣得接邸報。伏見曉諭海西綸音下者。牖迷之敎。旣勤反復。格頑之誥。不啻丁寧。大聖人好生之德意。臣固欽仰。而在邦家治逆之法。切不勝憂歎之至。噫嘻。痛矣。德相是何等劇逆。而爲德相甘心一死者是亨夏。則亨夏又何等劇逆也。爲今日臣民。爲此兩賊。結黨扶護。挺身推詡者。其一串腸肚。直可同斷以劇逆也。明矣。夫湖海兩道。距京城最爲密近。自來士族之結姻從宦者。蹤跡絡繹。聲氣接續。則三司齊發之啓。一國共公之論。渠輩亦人也。有目可見。有耳可聽。而向日湖孽之唱爲伸卞之論。今者海賊之肆發奬許之說者。其可與鄕曲愚蠢之民。無知莫識。一時迷誤者。比以同之。直歸之於不治之治耶。此蓋窩窟未破。根柢轉深。潛煽凶焰。殆遍區域。力戰公議。蔑視朝廷之致也。群誠未足於孚格。王章有欠於決斷。伈泄度日。彌縫爲事者。爲今日哀痛處。而向旣緩治湖獄。馴致海賊之闖發。海賊中一亨夏爲甚。而今出幾亨夏也。且夫詿誤之類。固可哀矜。脅從之輩。猶或罔治。而至於贈詩之瑞集。稱亨夏。以特節高義。扁堂之炡。謂逆能。以未知爲逆。宗弼則比凶徒於己卯名賢。榮祖則發凶通而力扶逆魁。此輩凶肚逆論。有所傳授。打成一片。始則締結煽動。末乃猖狂放肆。萌心發口。至於無所懲畏之境矣。今乃以十行絲綸。辛勤布諭。要爲革面革心之圖。則其可望孚豚魚而化龍蛇。自底於汚染之維新耶。前旣失之於拔本。今又緩之於鉏黨。懲治失序。刑政漸紊。以致凶猾之潛圖益急。草野之誑惑滋甚。此臣所以大懼者也。臣謂先從德亨始。亟允臺請。快施王法。今此海賊中四囚。論其罪犯。殊無淺深首從之別。竝命王府。拿鞫嚴問。期置極典。其餘數十諸囚。亦令拿鞫得情。各施當律。斷不可已也。臣無任屛營祈懇之至。省疏具悉。已諭於前後三司之批矣。
정조 6년
原春監司金憙疏曰。伏以。天啓鴻休。慶占螽斯。臣民歡忭之忱。中外惟均。仍伏念。臣猥以無似。久叨藩寄。觸事昏謬。無往非罪。而輒蒙我聖上曲貸之典。臣之銘骨感激。滿心惶恧。已不可勝喩。而至於向來淮金等三邑事。臣罪益大。而聖恩益深矣。噫。受一路旬宣之職。分九重宵旰之憂。一民疾苦。罔非己任。而三邑流亡。乃至數千。矇未覺知。不卽請賑。論其辜犯。宜被重勘。而乍罷旋仍。得至今日。臣之感悚。尤當如何。伏況道臣之於邑宰。厥責孔大。則致令三邑。有此流亡者。卽臣之罪。而守宰則俱被譴謫。賤臣則獨逭嚴誅。此豈私分之所敢自安。而飭敎踵下。號籲路阻。旋承設賑之命。無非俟勘之日。故帶罪縮伏。不敢爲陳章自列之計。及乎賑政纔畢。微懇將上。則繼而有諸道臣辭疏。秋成前勿捧之敎。臣又不得已泯默供職。而今則秋事已成矣。檢田已畢矣。臣何敢自同無故。因仍冒居。以添罪上之罪乎。抑臣私情。實有萬萬悶迫者。臣於春間祈免時。竊意區區血懇。必蒙聖明曲許。故臣之老父。先還鄕廬。而自夏徂秋。宿症添劇。再經危域。尙今凜綴。臣每接鄕信。心神飛越。而末由歸護。只自焦遑。臣父亦以自危之心。戀臣益深。累催解還。書辭悽切。顧臣烏鳥之私。又豈但遠外煼灼而已哉。噫。臣之濫膺重任。已至二載。而溺職辜恩。罪日益積。離違病父。亦近一年。而貪榮戀寵。未卽將護。以此以彼。臣之不可一日蹲冒也。明矣。玆敢不避頗猥。疾聲仰籲。伏乞天地父母。曲垂鑑諒。亟遞臣職。仍治臣罪。以安微分。俾伸情私。不勝大願。臣無任屛營祈懇之至。答曰。省疏具悉。聞卿情理。難强本職。許遞。
정조 6년
領議政徐命善。左議政李福源。右議政金熤等箚曰。伏以。昨日風雨乖常。夜又雷電交作。前月之雷。聲光尙微。今則不啻於轟燁矣。又況純陰之節。其象至靜。而發洩太過。此曷故焉。政失於下。讁見於上。理之常也。聖人立極。百度鼎新。祥則宜來。何災之有。而苟求今日失政。則輔相是已。臣等以至庸之姿。忝至重之任。或蔑效而久蹲。或匪才而濫陞。進無匡格之言。退無寅亮之譽。綱紀解弛。而不能振肅百僚。位著苟簡。而不能薦揚一能。比歲營賑。規劃徒煩於宵旰。式月訊囚。鋤治尙稽於根株。至若簿書之期會。亦多職務之瘝曠。碌碌尸素。惟祿位是饕。有相如此。災安得不至。古大臣燮理之責。雖非臣等之所敢擬議。而漢朝策免故事。實爲消弭之一道。終宵憂懍。待曉聯陳。伏乞聖上。亟命斥退臣等改卜賢德。以幸國事。以答天譴焉。此際伏見夜下減膳傳敎。畏天之意。責躬之誠。藹然溢於辭表。臣等擎讀再三。相顧欽歎。而區區忠愛之忱。尙願其益修聖德。益懋聖學。勿謂寶鏡之已明。而深加克治之工。勿謂盤石之已安。而常存兢畏之心。勿以治不從欲。而或有消沮之念。勿以才不當意。而或忽搜求之方。聽言則審遜逆之間。理財則講損益之義。夙夜乾乾。壹此不懈。毋以今日之敎。爲一時之應文。則乖氣旣祛。天休日來。太平萬歲。自此伊始。臣等不勝瞻天祈祝之至。取進止。答曰。省箚具悉卿等之懇。災祥無門。惟人所召。予否德。忝九五臨億兆。一日二日。萬幾叢脞。政不得其平。澤未能下究。予省予愆。尙切靦騂。矧在我及爾之天。安得不丁寧告誡。殆若耳提面命然哉。予方懋盡修禳之策。期效底豫之誠。卿等毋怕乎時象之杌隉。毋惑乎人志之泮渙。一乃心力。直前不避。匡輔予一人。斯爲目下燮理之急先務也。苟有是也。上而陰陽可致循軌。下而彝倫不至掃地。一榻之外。恃惟在卿等。卿等亟斷備禮之讓。益念匪躬之義。予小子所拱而竢之者。卿等勉之勉之。仍傳曰。此批答。遣史官傳諭于時任大臣。
정조 6년
大司憲沈頤之。司諫尹長烈。掌令宋銓尹行元。持平黃仁炫。獻納金峙默等箚曰。伏以。人事失於下。則天災應於上。此固然之理也。今此轟燁之異。乃在閉藏之月。天人之理。未易推測。而求諸人事之顯著。驗彼日監之高遠。則其所示警。豈無以耶。伏惟我殿下。夙宵敬畏。方寸對越。凡於一風一雨之間。克盡不違奉時之道。則是宜天心悅豫。災沴消弭。而仁愛之天。若是告戒。其故何哉。嗚呼。廈氈旰食。至尊獨憂於上。而朝著無對揚之休。則實政未著而然歟。蔀屋懸罄。恩綸日頒於下。而長吏無宣布之美。則實惠未究而然歟。卑服之化。庶可以上行下效。而俗習已痼。糜費成風而然歟。懲貪之典。庶可以令行禁止。而犯科相續。掊克及民而然歟。其他節目間細故。有不暇殫論。而惟此數事。爲今日所當憂所當救者。而小大玩愒。擔閣一邊。則顧安得不致異而召災也哉。若夫刑政。有國所重。天網太恢。一味寬貸。渠魁假息於薄竄。凶徒皆從以輕典。上下相持。遷延歲月。義理之晦塞。人心之陷溺。固無可言。而以至法紀漸弛。陛級不嚴。九閽淸肅之地。前有鄕氓之紛叫。今有泮隷之作挐。似此變怪。前所未聞。古人以刑罰爲補世之藥石。苟能刑得其宜。法無撓改。則何若是世道之日壞。紀綱之日墜也哉。伏願殿下。大加警惕。益懋奮發。廓揮乾斷。亟擧天討。使義理明而人心定。仍又淬礪群工。期有凝積之效。董飭方伯。俾講賑救之政。痛禁侈靡之風。申明贓汚之律。治道日興。民俗丕變。則其所以寅畏側修之道。轉災爲祥之幾。亶不外是。豈不休哉。臣等伏見夜下傳敎。責躬減膳。丁寧懇惻。有足以孚格天心。迓廻休徵。周頌曰。我其夙夜畏天之威。于時保之。先乎天而敬畏。則威怒無以作矣。後乎天而敬畏。則亦可以回怒爲豫。至若聖敎中時象民憂。特不過措置間事耳。亦願殿下。益加勉勵。克致有與天合德之休焉。取進止。答曰。省箚具悉。所陳當留意。
정조 6년
應敎李敬一。副應敎朴天行。校理嚴思晩金翊休。副校理沈樂洙。修撰徐有成。副修撰姜彝正尹㬦等箚曰。伏以。天人之理。未可易言。災祥之應。固難知。而古人以爲將治之世。必多災異。蓋謂天心眷顧。使人主警動奮勵。而將大有爲也。近年以來。災異荐臻。冬月之雷。殆無虛歲。而今此收藏之節。又有轟燁之異。惟我殿下。以畏天之心。軫反躬之責。一札絲綸。迺下深夜下之中。辭旨懇切。至減常膳。臣等聚首莊誦。不勝欽歎。若夫天人災祥之應。雖未敢傅會爲說。指爲某事之徵。而抑有一二可言者。義理不明。而亂賊無廓淸之期。綱紀不張。而風俗有壞亂之漸。至於言路之杜塞。民生之困瘁。莫非今日之大可憂者也。噫。罪莫大於惡逆。義莫重於懲討。而元惡大憝。尙多假息之憂。凶醜亂孽。猶復接踵而起。諸賊之端緖纔露。而遽先酌處。王府之結案旣具。而率多徑斃。國法無可伸之日。民志無底定之期。此所謂義理之不明也。澆漓之習已痼。風草之化莫孚。民俗無丕變之休。閭里多橫猾之弊。甚至於咫尺都城。公肆殺越。昏夜禁扃。恣意叫嚷。睯不知法。習以爲常。漢綱之說太寬。魏法之懸罔畏。此所謂綱紀之不張也。諫無專官。工則執藝。而臺廳長鎖。未聞謇諤之風。筵席登對。亦多含默之譏。此豈朝象之已治已安。初無可言而然耶。萬機日繁。安知無一事之差失。而未聞補衮之忠。百工共理。豈可謂庶績之咸熙。而寂無繩愆之言。大小恬嬉。姑幸無事。此所謂言路之杜塞也。民惟邦本。食爲民天。而民食之艱。厥惟久矣。勸農之敎屢下。而地不加闢。蠲稅之命雖勤。而惠未下究。終歲服力。常患甁罌之竭。一經災荒。擧多溝壑之塡。況當今年。我聖上深軫若恫之念。備盡救焚之策。十行溫綍丁寧惻怛。在畿甸則還穀之量減。租稅之蠲免。而收穫未畢。已多流丐之類。在都民則帑穀之發賣。貢米之預下。而穀價翔貴。不免頷顑之患。則俵災之不實。莫遏吏鄕之舞奸。市直之不敷。亦由都賣之榷利。此所謂民生之困瘁也。凡此數者。皆足以召災而致異。今日之雷。果可謂無所由而致之耶。先儒曰。人主一心。爲萬化之原。凡天下百千萬事。無一不由於君心。則今此災沴之作。此固我殿下。自反而警惕者也。惟我聖上一念對越。恒存警畏之心。三畫晉接。克軫振勵之政。而天心猶未底豫。時事尙多可虞。豈殿下虛明湛一之地。或有所毫忽放過之時而然耶。惟願益恢奮發之勇。懋盡修省之方。討亂逆則毋循姑息。廓揮乾剛。王法無所撓屈。亂賊有以懲畏。則義理之不患不明矣。正風俗則治有成規。政有常憲。百僚無頹隋之弊。萬姓歸導齊之化。則綱紀之不患不正矣。來諫如虞舜之設鼓。受言如漢文之止輦。克恢虛襟之量。明示擇蕘之意。則言路可以開矣。如傷之念。不懈於宵旰。若保之恩。罔間於遐邇。貪饕斂手。姦猾屛息。則民困可以紓矣。惟此矯救之方。卽殿下方寸間轉移之事。而景星慶雲。和風甘雨。未必不由於一念之善。則今日之雷。卽所謂天心眷顧。將大有爲之會也。臣等猥以無似。忝叨邇列。伏見備忘之下。憂愛之忱。終宵耿耿。繞壁不寐。略搆短箚。仰瀆崇嚴之下。惟殿下。勿以人廢言焉。取進止。答曰。省箚具悉。認出憂愛。另欲體察。
정조 6년
右參贊洪樂命疏曰。伏以。抵謁園寢。克伸孝思。日吉辰良。回鑾萬安。歡忭之忱。曷有其極。第臣跧伏鄕廬。疾病沈淹。向者王子新生之辰。旣不能隨諸臣後。欣祝於闕下。日昨幸行時。又不能趨伏路左。瞻望羽旄之光。有臣如此。生不如死。仍念臣年今未至於七十。將請致事。身無所勞碌於筋力。而今將乞休。君恩莫報於萬一。而今將告臣。雖至冥頑。其區區戀主之忱。寧不如犬馬哉。然而若是者。豈非以臣子之義。有不得不然者乎。臣素奇疾。幼不期壯。壯不期老。倏爾滾踰六十。而轉益癃痼。今無奈何矣。虛勞痰癖。皆屬宿痾。前已悉陳。目下之寒泄毒痢。腹脹喘急。種種危惡之收。又不敢煩溷。而是脚痺。遠有源委。臣童時無狀。升木跌墜。幸賴臣兄自下承抱。得免顚殞。而脛節違脫。閱歲辛苦。自是厥後。或間年或連年。寒暑風雨。動輒復發。五十以後。血姑而痰凝。氣竭而風纏。寸步不能自運者。已四五年矣。雖曰自作。實亦天廢。且置百症。惟此一疾。其可自效於奔走乎。禮經之限年致仕。其意實在於衰病。於不在於年數。故古之人衰病。則雖五六十而去。强健則雖八九十而不去。此臣所以年未至而敢請者也。臣之廢疾。國人所知。旣無職務之鞅掌。又不能蠢動於大小公會。直可謂不退之退。然身係班簿。時或檢擬。而有除輒辭。有召輒違。此則罪涉驕蹇也。事會嚴迫。時或出膺。而禁庭非扶掖之地。而臣則扶掖而行。肅命非扶掖之禮。而臣則扶掖而拜。此則罪涉僭妄也。進則犯僭妄之罪。不進則犯驕蹇之罪。進與不進。無往非罪。罪犯旣重。罪積旣多。此莫非遲徊踡跼。寄空名於朝籍之故耳。臣豈敢一向蹲仍。不思所以免罪。不乞休而何哉。此臣所以身雖無勞。而不得不乞休者也。朝家爵賞。自有其道。村器優者其位隆。勞績多者其祿厚。若臣者。以人則無可取。以勞績則立朝三十年。無一事之可紀。彈冠供職。又不滿數百日。重之以癃痼自廢矣。然而親戚棄之。而殿下不棄。故舊忘之。而殿下不忘。喣之吹之。摩手拊之。權要淸顯。年除歲遷。偃仰在休。無官不爲。滿朝公卿。莫非殿下之恩造。而其偏受殿下罔極之恩者。惟臣最耳。臣之心非木石。其感恩乎。其不感恩乎。然而臣病無可差之日。則從仕無期。臣身無可仕之日。則報恩無期。臣情到此。其亦慽矣。而臣將決然告退者。何也。以今見叨之職言之。政府西壁。雖云閒局。是豈臣養病之坊。而除拜幾日。承膺無路。一任其偃便。臣若一退。則不但身免尸竊之恥。天工由是而無瘝曠矣。不但身免逋慢之罪。朝綱由是而不墮紊矣。亦豈不爲圖酬之一端哉。此臣所以恩雖未報。而不得不告退者也。遲任有言曰。陳力就列。不能者止。夫豈妄言。而孔子取之。先正臣李滉之言。自古人臣。陳力就列。則鞠躬盡節。病廢曠闕。則乞身放退。此外更無他道。又曰病廢不職如此。匪躬之地。義旣不展。則獨有退身一義。的然明甚。夫豈不義。而先正言之。臣旣自量沈痼之狀。仰承前哲之訓。將以盡臣子之義分。則宜若可以夷然無所動於中。而封章之日。廓然黯然。不覺流淚之被面。臣亦不自知其何心也。豈以積病之餘。心氣虛損之致耶。或猶有榮祿之餘戀而然耶。抑君臣父子之間。自有所固結而不能已者耶。嗚呼。恩隆丘山。而臣不能報其一撮。恩深河海。而臣不能報其一勺。生旣無以報之。則惟當報之於泉下而已。君臣雖義合。實是天彝。豈可以進退生死。移易其心哉。神天在上。實所鑑臨。玆敢披肝瀝血。縣道控籲。伏乞聖明。特加矜憐。亟命有司。刊去臣姓名於朝籍。依例致仕。俾臣獲免尸寢逋慢之誅。而優游調息。安分畢義。則雖死之日。猶生之年矣。惟殿下。父母於臣。冀垂至慈。以卒顧復之恩。惟殿下。天地於臣。冀垂至仁。以卒生成之澤。臣無任瞻天望雲。激切祈懇之至。答曰。省疏具悉。益求差痾。何遽謝事。卿其勿辭。俟少間上來肅命。
정조 6년
正言李羽晉疏曰。伏以。災祥之應。其說甚多。而傅會之論。先儒所不取。是以春秋之書災異也。聖人不言某災之爲某事之應者。蓋欲時君世主之警懼惕厲。無政不修。靡事不擧。不止於一施一措而已。嗚呼。人主之遇災異而致恐修也。其可忽於兢兢翼翼。靡不用極乎。夫災異之作。不必在無道之世。九潦七旱。値禹湯郅隆之時。桑穀雲漢。際商周中興之運。若是乎天心之啓發聖王。增益大業。而聖王之寅畏天心。迓續景命也洪。惟我殿下。以不世出之聖。御大有爲之會。一念存敬。百度惟貞。對帝之誠。惕若於廈氈之上。仁民之恩。藹然於絲綸之間。環東土垂黃戴白之倫。莫不拭目延頸。思見至治之隆。宜若天心悅豫。休祥畢臻。而奈之何水旱之災。無歲無之。變怪之作。式月斯生。以至轟燁之警。乃在收藏之月。天道玄遠。雖不敢知。而臣愚淺見。竊以謂苟天心悅豫於上。則二氣咸調。三元順軌。必無今日之災也。由是以論。殿下對帝之誠。非不至矣。幽獨得肆之地。或有作輟間斷之歎歟。仁民之恩。非不盡矣。政令施措之間。或有實惠未究之歎歟。噫。災不虛生。必有所召。臣愚死罪。卽此二者。而有以仰窺我聖上格于上下之德。恐有遜於至矣盡矣之域矣。然而天之警告我殿下。未必不如禹湯之時。中宣之爲。有以奮發聖志。增益盛烈。俾啓億萬年無疆之休。則殿下所以畏威迓命。轉災爲祥之規。豈或專美於古昔乎。蓋禹湯訖四之治。方千之霈。罔不由勞心責躬上得來。中宣勝妖之休。光前之業。亦皆從修德側身間做去。今若値禹湯之災。苟欲修中宣之烈。則恐無加於勞心責躬修德側身之規。此豈非我殿下轉移間一關捩乎。臣伏見夜下聖敎。宵衣靡遑。深軫責己之憂。玉食靡甘。至有減膳之擧。勤懇十行。有足格神明而感豚魚。所以克業也修省也。孰過於是。而苟無實政。亦近文具。先儒云。事天以實不以文。臣之大願者惟殿下之益加勉勵。冞增戒懼。以實政答天遣。罔有一事之干和。一民之含怨。期底於盡善盡美。而體先聖春秋之旨。追古辟轉移之烈。以副仁愛之啓發。則可使弘光大業。敬迓洪休矣。何有召災之端。致異之憂乎。且於臣目下事。竊有所憂慨者。敢此附陳焉。臣聞雷電者。天之威怒之象也。故易象之序。雷電曰折獄致刑。苟使當威而不威。常刑之不刑。則罰現雷電。必有是理。噫嘻。痛矣。今日戴頭之諸賊。孰非天威之所必加。邦刑之所必誅。而一年二年。涵忍不斷。根柢未鋤。枝葉層生。王綱漸弛。民彝日斁。神人之憤鬱。凶戾之滋長。有可以干和氣。而致咎徵。至於德賊通天之惡。罄竹之凶。凡我邦三尺之童。孰不知之。而臣頃參訊囚之列。耳聽凶賊之招。而益知德賊千剮萬斫之罪矣。澤白之凶論。而窩窟則德相。泓沈之妖書。而源流則德相。臣誠拊心沬血。誓不與此賊。俱生天地間。秉彝之天。人所同得。此豈獨臣心之爲然乎。大夫皆曰殺。國人皆曰殺。而薄施投荒之典。尙稽肆市之戮。邦國可謂無刑。天怒安得不警乎。榮純之罪關宗社。而王章未施。鬼誅先及。輿憤之莫洩。已無可言。使彼德賊。臥斃牖下。如榮純之爲。則今日北面之臣。又以何面目。見天下人乎。伏願殿下。深惟雷電之義。奉行威怒之象。窮鋤亂本。夬正邦刑。則爲今之答譴消災也。恐無出此矣。今歲失稔。畿輔爲最。災荒溢目。民命近止。方秋之時。尙患頷顑。來歲之憂。謂如何哉。夫邦畿。萬民所止。京兆。郡國之本。撫摩懷綏。視諸道尤當十分致意。所以賙賑之方。恩綸屢下。區劃之道。廟謨已熟。誠使方伯令長。罔不以聖上之心爲心然後。塡壑之患。散四之慮。可以少紓。至於都民之艱食。已有發賣之措置。臣於前席。親承勤懇之敎。凡在臣庶。孰不欽頌德意。而第今錢荒之極。殆甚穀荒。都市之上。貨路孔艱。閭巷之間。稱貸絶稀。雖有千億之穀包。勢不可白給於民。必待斂錢而後。可以分俵。以今民力觀之。每戶當買之錢。恐無從而辨出。將未免殘戶小民。無錢可買之歎。終歸於富商巨儈。買戶網村之資。此尤賑政中最可憂處。且錢之謂泉貨者。以其流行如水。無所不通故也。雖在登稔之時。宜軫藏貨之慮。況在賑貸之際。寧容榷利之弊哉。謂宜亟命有司之臣。深究通貨之方。以救都民如渇之患焉。近來紀綱解弛。人心陷溺。遐遠之人。不知有朝廷之尊。久矣。伏聞關西奸民。得罪邑猝。聚黨歛貨。出沒京邸。聲言以行賂臺閣。駁擊守令。都中無賴之徒。從以慫慂。或稱有逕行賂。潛受銀貨。東拖西扯。終歸於攘入其橐。致使西民。呼冤爭閧於街路之上。有耳皆聞。傳說狼藉。此卽挽古之所未聞。而聖世之一大變怪也。淸朝臺閣。論列駁擊。自是公議之所從出。渠雖有百鍰金銀。烏可賄遺於耳目之官。潛圖爲駁擊之逕乎。此莫非都下奸細之徒。轉相誑誘。以虛爲實。指假成眞。終不出於賺貨攘人之計。人心之巧黠。一至此哉。此雖微事。足以長遐土輕朝廷之心。啓鄕民逐官長之習。不可不窮覈痛懲。謂宜亟令該廳。嚴加詗捕。聚貨之西民。誘哄之都民。竝施重律。以杜無窮之弊。斷不可已也。臣職在言責。目見不令之災。有此非時而發。徹宵繞壁。不勝漆室之憂。殫竭陳腐。以效芻蕘之獻。伏惟殿下。勿以人而廢其言。幸甚幸甚。臣無任激切祈懇之至。答曰。省疏具悉。言多可聽。另欲省檢。次陳德相等事。固知潛滋之害。終成尾大之階。非其時也。不須云云。錢荒事。當令有司講定通貨之策。而米可賑貸。錢不可散給。鑄亦屬耳。皆果何之。必因榷其利者。塞其源故耳。西民事。臺閣之羞。莫甚於此。況係風化之一端。依爾言嚴飭捕廳。刻期跟捕。隨現痛懲。
정조 6년
壬寅十月初六日午時。上御誠正閣。右承旨入侍時。右承旨鄭志儉。記事官趙興鎭。記注官金鳳顯。別兼春秋鄭東浚。以次進伏訖。上曰。大臣箚子批答已頒布乎。志儉曰。卽已頒布矣。上曰。冬雷之異。無年無之。已不勝懷惕。而至於今年。則始旱終澇。而又有此轟燁之災。災不虛生。必有所召。予安得不悚懍乎。志儉曰。昨夜責躬之敎。今朝相箚之批。懇惻丁寧。臣不勝欽仰之至矣。上曰。堂箚從當賜批。留置政院乎。志儉曰。然矣。志儉曰。備邊司延白兩郡事草記。無批答還下。故敢此仰達矣。上曰。然乎。以允字頒布。中官混下矣。卽以允字書給。可也。命退。承史以次退出。
정조 6년
壬寅十月初六日未時。上御誠正閣。左承旨入侍時。左承旨趙時偉。假注書趙衍德。記注官金鳳顯。別兼春秋金載瓚。以次進伏訖。上曰。豐基郡守李漢一。上疏條陳。亦有可取者矣。時偉曰。近邑一二面割付事。亦似無妨矣。上曰。竹嶺自是關阨重地。而今請設施者。亦有意見矣。時偉曰。在昔壬辰。賊不得踰此嶺云矣。上曰。李漢一曾任洪州。亦善爲云矣。時偉曰。果有治績而見遞。以居官取笑。爲貶題矣。上曰。嶺南幾邑。當設賑云耶。時偉曰。梁山金海。偏被汎濫之災。外此沿海十餘邑。亦皆被災云。似此諸邑。必當皆開賑矣。上曰。兼春秋何當下直乎。時偉曰。史官奉命。近無下直單子矣。上曰。史官出去時下直。自是古規。而近因一二史官之不爲下直。看作常例。此後申飭擧行。可也。命退。承史以次退出。